**Medzinárodné letisko Hartsfield-Jackson Atlanta** (IATA: **ATL**, ICAO: **KATL**; miestne názvy: **Letisko Atlanta, Letisko Hartsfield, Hartsfield – Jackson**) sa nachádza 11 kilometrov južne od centrálnej obchodnej oblasti Atlanty v štáte Georgia, USA. Podľa štatistík je najrušnejším letiskom na svete od roku 1999 podľa počtu odbavených cestujúcich a od roku 2005 aj podľa počtu odletov a príletov lietadiel. V roku 2019 letisko odbavilo 110 531 300 pasažierov a uskutočnilo 904 301 letov.

História
--------

Letisko bolo založené v roku 1925 z iniciatívy primátora W. Simsa, v roku 1930 odbavilo denne 16 letov a bolo na treťom mieste za letiskom v New Yorku a Chicagu. V rokoch 1940-1945, počas 2. svetovej vojny, slúžilo aj ako vojenské letisko a jeho plocha sa zdvojnásobila a dosiahlo rekord 1 700 vzletov a pristátí za jediný deň, čo z neho urobilo najrušnejšie letisko v Spojených štátoch. V roku 1948 prešlo provizórnou odbavovacou budovou milión cestujúcich, ale až v roku 1956 sa otvorila prvá medzinárodná linka do Montrealu. V roku 1980 bol otvorený nový terminál na ploche 23 ha s ročnou kapacitou cestujúcich až 55 miliónov. V decembri 1984 bola dokončená štvrtá dráhou s dĺžkou 2 700 m a ďalšia runway sa v roku 1985 predĺžila na 3 624 m. Piata dráhou bola dokončená v roku 2006 a zvýšila kapacitu letiska z 184 letov za hodinu na 237 letov za hodinu. S piatou dráhou je jedným z mála letísk, ktoré môžu vykonávať simultánne tri odlety alebo pristátia naraz. V decembri 2015 sa stalo prvým letiskom na svete, ktoré ročne obslúžilo viac ako 100 miliónov cestujúcich.

Mapa letiska s dráhami a terminálmi

Popis
-----

Letisko má riadiaca vežu vysokú 121 m a päť paralelných betónových dráh v smere západ-východ, medzi ktorými ležia terminály. Hlavný terminál leží na západnom konci a nový medzinárodný terminál na východnom konci. Medzi nimi je šesť nástupných hál (Concourse), ktoré sú usporiadaná v rade za sebou, kolmo k osi letiska. Haly T a A-D slúžia pre vnútroštátne lety a najvýchodnejšie haly E a F slúžia výhradne pre medzinárodné lety. Haly sú spojené podzemnou chodbou a bezplatným automatickým vlakom so stanicami pod každou z nich. Všetky haly majú dohromady 207 odletových brán.

Letisko je hlavným sídlom spoločnosti Delta Air Lines, ktorá prepravuje asi 60 % cestujúcich. Ďalšími významnými spoločnosťami sú Southwest Airlines a Atlantic Southeast Airlines. K letisku priliehajú administratívne budovy, hotely a parkovacie domy. Letisko zamestnáva vyše 55-tisíc ľudí a je najväčším zamestnávateľom v štáte Georgia.

Štatistické údaje
-----------------

Počet vybavených cestujúcich, pohybov lietadiel a hmotnosť prepraveného nákladu od roku 2000| Rok | Pasažieri | Zmena | Pohyby lietadiel | Náklad (tony) |
| --- | --- | --- | --- | --- |
| 2000 | 78 092 940 | ▲02,77 % | N/A | 935 892 |
| 2001 | 80 162 407 | ▲02,65 % | 915 454 | 865 991 |
| 2002 | 75 858 500 | ▼05,37 % | 890 494 | 735 796 |
| 2003 | 76 876 128 | ▲01,34 % | 889 966 | 734 083 |
| 2004 | 79 087 928 | ▲02,88 % | 911 727 | 802 248 |
| 2005 | 83 606 583 | ▲05,71 % | 964 858 | 862 230 |
| 2006 | 85 907 423 | ▲02,75 % | 980 386 | 767 897 |
| 2007 | 84 846 639 | ▼01,23 % | 976 447 | 746 502 |
| 2008 | 89 379 287 | ▲05,34 % | 994 346 | 720 209 |
| 2009 | 90 039 280 | ▲00,74 % | 978 824 | 655 277 |
| 2010 | 88 001 381 | ▼02,23 % | 970 235 | 563 139 |
| 2011 | 92 389 023 | ▲03,53 % | 923 996 | 659 129 |
| 2012 | 94 956 643 | ▲03,10 % | 952 767 | 684 576 |
| 2013 | 94 431 224 | ▼01,13 % | 911 074 | 616 365 |
| 2014 | 96 178 899 | ▲01,85 % | 868 359 | 601 270 |
| 2015 | 101 491 106 | ▲05,52 % | 882 497 | 626 201 |
| 2016 | 104 258 124 | ▲02,73 % | 898 356 | 648 595 |
| 2017 | 103 902 992 | ▼00,26 % | 879 560 | 685 338 |
| 2018 | 107 394 029 | ▲03,33 % | 895 682 | 693 790 |
| 2019 | 110 531 300 | ▲02,92 % | 904 301 | 639 276 |

Iné projekty
------------

Commons
* Spolupracuj na Commons Commons ponúka multimediálne súbory na tému **Medzinárodné letisko Hartsfield-Jackson Atlanta**

Zdroj
-----

*Tento článok je čiastočný alebo úplný preklad článkov Hartsfield-Jackson Atlanta International Airport na anglickej Wikipédii a Mezinárodní letiště Hartsfield-Jackson na českej Wikipédii.*

Externé odkazy
--------------

* Oficiálna stránka letiska


|  |  |
| --- | --- |
| Portal | Portál letectvo |